Virgin Atlantic vlieg weer na SA | Netwerk24
Deur Liana Mocke 11 Junie 2021 08:30
Die lugdiens Virgin Atlantic gaan binnekort sy vlugte tussen Brittanje en die O.R. Tambo Internasionale Lughawe in Kempton Park hervat.
Al mag Suid-Afrikaners nie tans as toeriste na Brittanje vlieg nie, begin die Britse lugdiens Virgin Atlantic op 24 Junie weer met vlugte tussen die Heathrow-lughawe in Londen en Johannesburg. Foto: Virgin Atlantic
Die skedule vir die drie vlugte per week is nog nie beskikbaar nie, maar reisigers sal van 24 Junie tussen Suid-Afrika en die Heathrow-lughawe in Londen met Virgin Atlantic kan vlieg.
Die lugdiens is ook van voorneme om sy vlugte na Kaapstad later in die jaar te hervat.
Suid-Afrika is steeds op Brittanje se rooi lys en Suid-Afrikaners mag dus nie as toeriste na Brittanje vlieg nie.
"Slegs diegene wat 'n studiebeurs of werk- of verblyfpermit het, mag Brittanje vanuit Suid-Afrika binnekom," sê Liezl Gericke, Virgin se hoof vir die Midde-Ooste, Afrika en Indië.
Enige reisigers wat in Brittanje aankom en binne tien dae vanaf sy of haar vertrekdatum deur 'n land op Brittanje se gevaarlys gereis het, of daarvandaan, moet deur 'n spesifieke terminaal beweeg met aankoms (dit is tans terminaal 3 op die Heathrow-lughawe).
United Airlines se eerste vlug vanjaar het op 4 Junie op die O.R. Tambo-lughawe in Kempton Park geland. Foto: Verskaf
Daar moet ook vooraf plek bespreek wees in 'n fasiliteit waar sulke reisigers onder verpligte kwarantyn sal moet bly.
United Airlines het ook vroeër die maand aangekondig hy gaan weer met sy daagliks regstreekse vlugte tussen Johannesburg en die Newark-lughawe begin.
Die eerste vlug het reeds op 4 Junie vanaf Newark, New York, in Johannesburg geland.
Hoewel dit goeie nuus is vir die lugvaart- en reisbedryf, het die Amerikaanse regering Woensdag 'n demper daarop geplaas met die aankondiging dat Amerikaners afgeraai word om na Suid-Afrika te reis weens die misdaad en verspreiding van die koronavirus.